**Litteraation numero:**  126171/2

**Tallenteen nimi:** 12 Ylempien amk-tutkintojen avulla muutetaan työelämää

**Tallenteen kesto:** 35 min

**Litteroitu:** Tutkimustie Oy 2.1.2024

**Puhujat:** Pia Lundbom

 Anniina Rönkä

 Arto Lindholm

 Oona Tikkaoja

**Muut merkinnät:** (-) Pois jäänyt sana tai sanan osa

 (--) Pois jäänyt jakso

 (sana) Epäselvä sana tai jakso

 [hakasulkeet] Litteroijan kommentti

**Huomautukset:** --

Spiikkaaja: Tämäkin ohjelma on Suomen Podcastmedian tuotantoa.

[musiikkia]

Spiikkaaja 2: Kuuntelet Laumapodia, jossa kysymme, miten rakennetaan kaikille toimiva yhteiskunta ja jossa pääsemme näköalapaikalle tulevaisuuteen. Podcast on Humanistisen ammattikorkeakoulun tuottama 25-vuotisjuhlapodi, jossa 25 jakson verran pohditaan, mitä tarvitaan yhteisöllisyyden vahvistamiseksi, osallisuuden kasvattamiseksi, saavutettavamman yhteiskunnan tai kestävämmän maailman rakentamiseksi. Millaisia ratkaisuja pienellä korkeakoululla on pirullisiin ongelmiin? Laumapodi näköalapaikalla tulevaisuuteen.

[musiikkia]

Pia Lundbom: Tänään keskustellaan ylempien ammattikorkeakoulututkintojen tuottamasta osaamisesta. Minä olen Pia Lundbom Humakista, ja keskustelemassa kanssani ovat yhteisöpedagogi YAMK -alumni Anniina Rönkä. Tervetuloa.

Anniina Rönkä: Kiitos.

Pia: Yliopettaja Arto Lindholm. Tervetuloa.

Arto Lindholm: Kiitos Pia.

Pia: Ja lehtori Oona Tikkaoja. Tervetuloa.

Oona Tikkaoja: Kiitos.

Pia: Väitän, että ylempien ammattikorkeakoulututkintojen avulla muutetaan vähintäänkin työelämää, mutta myös maailmaa. Mitä mieltä Anniina olet tästä väitteestä?

Anniina: Uskon kyllä syvästi, että se näin on, koska siinä osallistetaan ihmiset ja ihmiset tekee asioita sen eteen, että olisi parempi maailma, niin miksi se näin ei voisi olla.

Pia: Kuinka Oona sinä näet tämän näkökulman?

Oona: Samaa mieltä, koska nämä ylemmän ammattikorkeakoulun kompetenssivaatimukset on paljon korkeammat kuin perusammattikorkeakoulututkinnon ja ne liittyy juuri kehittämiseen ja johtamiseen ja yhdessä työskentelyyn kohti parempia työyhteisöjä ja miksei maailmaakin.

Pia: Arto oletko samoilla linjoilla?

Arto: No ilman muuta. Humanistinen ammattikorkeakoulu on ollut aina yhteiskunnallinen ammattikorkeakoulu. Kyllä meille on tultukin sillä ajatuksella, että parannetaan hiukan maailmaa. Parannetaan syrjäytyneiden marginalisoituneessa asemassa olevien ihmisten asemaa tässä yhteiskunnassa, edistetään yhdenvertaisuutta ja tasavertaisuutta, arvostetaan meidän vahvaa arvopohjaa. Eli ehdottomasti kyllä.

Pia: Hieno kuulla, koska olen toki kanssanne varsin samaa mieltä. Vuonna 21 joka viides ylemmän korkeakoulututkinnon suorittanut valmistui ammattikorkeakouluista. Ja voi sanoa siten, että ylemmät ammattikorkeakoulututkinnot on hyvinkin merkittävässä roolissa siinä, miten koulutuksellinen tasa-arvo kehittyy. Varsin moni, noin 40 prosenttia, koulutusohjelmien opiskelijoista tulee ammatilliselta toiselta asteelta. Eli se tasaa sitä koulutustilannetta, mikä meillä suomalaisessa yhteiskunnassa. Jos me nyt pohditaan, että mistä me oikein puhutaan, kun me puhutaan ylemmästä ammattikorkeakoulututkinnon. Mitä Oona sanoisit, mikä tekee ylemmästä ammattikorkeakoulututkinnosta merkittävän? Mistä me oikeastaan puhutaan ja mitä siitä olisi olennaista sellaisen henkilön kuulla ja tietää, joka ei entuudestaan tunne tätä koulutuskenttää?

Oona: Joo, ammattikorkeakouluperustutkinnon käytyään ihmisellä on se perusosaaminen lähteä ammattiin. Varsinkin jos hän on ollut nuori suoraan toiselta asteelta tullut, hänellä on perustiedot ja taidot. Harjoittelujen kautta tullut osaamista lähteä siihen työhön ja ammattiin. Mutta asiathan on niin monimutkaisia, muuttuvia, syvällisiä, että ylempi ammattikorkeakoulututkinto, joka vaatii sen kahden vuoden työssäolon ennen kuin siihen voi hakea, toimii kyllä sellaisena syventävänä. Kaikki opiskelijat on työelämässä olleet ainakin tai monet ovat juuri opintojen aikanakin, joten se kehittäminen ja se työelämä on käsi kädessä koko ajan. Tämä ero perusammattikorkeakoulututkinnon ja YAMK-tutkinnon tuottaman osaamisen välillä tai sen syvyydessä on kuitenkin luonnollisesti suuri.

Pia: Kyllä. Hyvältä kuulostaa ja hyvät pohdinnat siitä, mitä sitten käteen voi saada. Anniina, kokemustietäjänä ja asiantuntijana muistellaan sitä hetkeä, kun aloitit ylempää tutkintoa opiskelemaan. Miltä se opiskelu siinä alkuvaiheessa sinusta vaikutti?

Anniina: Sen lisäksi, että olin tietenkin hirmu innostunut, se mikä mulla ihan ensimmäisenä tuli ja ehkä jäikin niistä opinnoista, oli se yhteisöllisyys ja se, että heti pääsi verkostoitumaan muiden ihmisten kanssa. Se on se päällimmäinen, mikä mulla varmaan silloin ihan aluksikin oli mielessä.

Pia: Tietysti vielä alan erityisyyden huomioiden tämä yhteisöllisyysnäkökulma on äärimmäisen olennainen ja ammattilaisten uudet verkostot toki on meidän tavoite. Kun mietitään kokonaisuutta, niin Arto sinä olet tehnyt myös uraseurantaan liittyvää tutkimusta. Mikä se sun käsitys on, että kuinka tyytyväisiä ylempiin tutkintoihin ollaan oltu ja mihin erityisesti on oltu tyytyväisiä?

Arto: Kyllä meidän opiskelijat on ollut tosiaan tyytyväisiä YAMK-tutkintoon kaiken sen tiedon perusteella, mitä meillä on. Mehän ei uuden opetussuunnitelman aikana ole tehty uraseurantatutkimusta, mutta meillä on kuitenkin ne vanhat tutkimukset muutaman vuoden takaa sekä valtakunnalliset tutkimukset käytettävissä. Kyllä niiden perusteella opiskelijat ovat olleet tyytyväisiä. Se ilmenee sikäli, että ylivoimainen enemmistö näistä opiskelijoista on kokenut, että he on saaneet uusia työtehtäviä tai uusia ammattinimikkeitä, jotka ei olisi ollut mahdollisia ilman tätä tutkintoa. Ja sitten ihan konkreettisesti kolme neljäsosaa kertoo saaneensa enemmän palkkaa, mikä myös kertoo siitä arvostuksen noususta YAMK-tutkinnon myötä. Ja ei ehkä kaikkein vähäisimpänä uusia ideoita olemassa olevaan työhön ja uutta virtaa ja ajatuksen jatkuvasta oppimisesta, mikä myös on noussut näissä tutkimuksissa isosti esille. Eli kyllä se vastaus on, että opiskelijat on ollut tyytyväisiä. Ani harva ollut sitä mieltä, että teinpä turhan reissun.

Pia: [naurahtelee] Se on tietysti hieno kuulla. Miltä tämä Anniina sinun korviin kuulostaa, mitä Arto juuri muotoili?

Anniina: Kyllä mä tähän voin samaistua ihan näin kokemusasiantuntijana. Monikin asia näistä, mitä äsken kuultiin, on itsen kohdalla ainakin tullut toteen. On auennut työmahdollisuuksia ja kaikenlaista, mitä ei ehkä osannut ihan edes ajatella, kun lähti opiskelemaan.

Pia: Se kuulostaa tietysti ihan mielettömän hyvältä kaikkinensa. Tietysti kun me puhutaan maailman muutoksesta ja siitä, että osaamistarpeet kaiken aikaa kehittyy ja muuttuu, se asettaa meille erilaisia odotuksia, paineita, haasteita, avaa myös tietysti erilaisia mahdollisuuksiakin sen osaamisen kehittämisenkin näkökulmasta. Oona viittasit tuossa aikaisemmin Arenen eli ammattikorkeakoulujen rehtorineuvoston suosituksiin kompetensseiksi. Tietyllä tavalla voi sanoa, että näissä kompetensseissa odotetaan sen tutkinnon tuottamalta osaamiselta varsin paljon. Vai miten ajattelisit?

Oona: Joo kyllä näin on. Sanoja, mitä sieltä kompetenssikuvauksista löytyy, on johtaminen, yhdessä kehittäminen, tutkiminen, tiedon tuottaminen. Tällaisia sanoja. Sitten siellä perustutkinnon kohdalla on noudattaa ja omassa työssään tukee joitakin asioita, mutta ne on enemmän sellaisia, että se henkilö ammattilaisena itse ikään kuin vastaa, kun täällä YAMK-kompetensseissa puhutaan juuri siitä koko yhteisön kehittämisestä ja johtamisesta. Laajoista aiheista on tietysti kyse, mutta jotenkin mä ajattelen, että tällaiset yleiset kompetenssit... Näitä on sellaisia kuin kestävän kehityksen, eettisyyden hallinta, kansainvälisyyden, monikulttuurisuuden ymmärtäminen, ennakoiva kehittäminen, oppimaan oppiminen ja työelämässä toimiminen. Eli tämmöisiä tosi laajoja alueita ja tosi haastavia, mutta nämähän on juuri niitä, jotka tuo sitä kehittämismahdollisuutta ja sitä resilienssiä työelämässä. Maailma muuttuu koko ajan. Ammatit muuttuu koko ajan. Jotkut tulee korvatuiksi tekoälyllä ehkä, ja toiset sitten taas ei. Se, mikä meidän ihmistyöläisten tärkeä osaaminen on, on se arviointiosaaminen ja juuri uuteen tarttumisen osaaminen ja yhdessä tekemisen osaaminen, mitä nämä kompetenssit korostaa kovasti.

Pia: Miltä Anniina sinun mielestä tämä kaikki kuulostaa? Oona tuossa kuvaili näitä varsin isoja merkittäviä aihealueita. Mitä jäi käteen? Saitko käsiisi tämänkaltaista tietotaitoa?

Anniina: Joo, ehkä semmoinen ajatus tästä, että tietenkin osaa näistä kokonaisuuksista pääsi jo testailemaan siinä opintojen aikana esimerkiksi opinnäytetyöprosessissa. Mutta se, mitä siitä on jäänyt vielä pidemmäksi aikaa hyödyksi ja käteen, on just se, että hahmottaa kokonaisuuksia, jotta pystyy johtamaan sitä omaa työn tekemistä ja omaa ammatillista kehittymistä myös sen opiskelun jälkeen. Semmoisen pohjan se luo siihen, että hyvinkin moninaisesti pystyy hyödyntämään.

Pia: Kyllä, eli hyvällä monipuolisella pohjalla pääsee erilaisille poluille myös sitten eteenpäin. Tuossa Arto viittasitkin aiemmassa kommentissa ja puheenvuorossasi siihen, että on tehty opetussuunnitelmatyötä. Tietysti tässä kohti on ihan hyvä avata, minkälaisesta työstä tarkalleen ottaen olikaan kysymys. Arto kuvaisitko lyhyesti, että miten yhteisöpedagogi YAMK -tutkinnon opetussuunnitelma on muuttunut tässä viime vuosina?

Arto: Niin siis ylipäänsä YAMK-tutkinto on hyvin lyhytikäinen, noin 15 vuoden ikäinen. Sinä aikana on kuitenkin tapahtunut hyvin huomattavia muutoksia. Erityisesti meidän YP YAMK -tutkinto on muuttunut hyvin paljon. Myös muut koulutusohjelmat meillä, kuten kulttuurituotanto ja tulkkaus ovat muuttuneet, mutta ehkä tämä muutos näkyy kaikkein selviten meidän YP YAMK -koulutuksessa. Tämä tarkoittaa myös sitä, että opiskelijat ovat paljon heterogeenisempia kuin aikaisemmin ja ne on myös maantieteellisesti ympäri Suomea tai jopa ulkomailta opiskelevat meillä. Tämä on tehnyt tarpeen tehdä meidän tutkinnosta aikaisempaa generalistisempi. Generalistisemmalla tarkoitan sitä, että se ei ole sidottu näihin yhteisöpedagogin perinteisiin ammattialoihin pelkästään, vaan se antaa pätevyyden mihin tahansa tehtävään, missä vaaditaan maisteritutkinto. Kaiken kaikkiaan sanoisin, että vaikka YAMK-tutkinnot on hyvin lyhytikäisiä, moni asia on kyllä ainakin Humakissa muuttunut tämän 15 vuoden aikana ja sanoisin, että oikeaan suuntaan.

Pia: Niin, kyllä tässä ollaan tavoiteltu sitä, että ollaan ajassa kiinni. Oona sinä toimit sekä yhteisöpedagogi YAMK-opiskelijoiden että kulttuurituotannon YAMK-opiskelijoiden kanssa. Tietysti se tuottaa kiinnostavaa kulmaa siihen, miten kaikkinensa Humakissa me onnistumme vastaamaan niihin tavoitteisiin ja toiveisiin ja odotuksiin. Tietysti myös kiinnostaa se, että onko nämä odotukset eri tyyppisiä? Näkyykö siinä aloissa jotenkin erilaisia kulmia?

Oona: Joo, mä olen pitkään työskennellyt tuolla perustutkinnon puolella ja miettinyt sitä, miten kulttuurituottaja ja yhteisöpedagogi samalla tavalla soveltuu ammattikorkeakouluun erinomaisesti, se ammattiala, koska pelkällä teorialla ei pärjää, mutta kuitenkin on oltava vahvat taustatiedot ja vahva teoreettinen ymmärrys. Eli esimerkiksi kulttuurituottajan ammattia ajatellen toisen asteen tutkinto ei antaisi ehkä riittävästi niitä mahdollisuuksia kehittämistyöhön ja maailman ymmärtämiseen, sen ymmärtämiseen, millaista kulttuuria ehkä kannattaa ja voi tuottaa. Ja sitten taas yliopistotutkinto, mistä kyllä myös kulttuurituottajia tulee, saattaa olla joissain yhteyksissä liiankin teoreettinen, koska tämä on kuitenkin käytännön hommaa. Ammattikorkeakoulussa esimerkiksi nuo pakolliset harjoittelut tukee sitä konkreettista osaamista. Meillähän on tässä nykyisessä OPSissa, kun tämä meidän kulttuurituottaja ja yhteisöpedagogi YAMK kulkee yhteisellä nimellä HuMaster, joka sisältää molempien alojen omaan osaamiseen liittyviä kursseja, mutta paljon yhteisiä kursseja. Vaikka tulevaisuuden ennakointi ja palvelumuotoilu on nykyään sellaisia, joista voisi sanoa, että joka alan ammattilainen hyötyy ja joiden perusteet on todella tärkeä asiantuntijoiden hallita.

Itse tulen kulttuurialalta ja olen kuitenkin tehnyt paljon taidetta ihmisten kanssa. Jotenkin koen, että tässä kulttuurituotannossa ja yhteisöpedagogiikassa on tosi paljon myös yhteisiä pintoja, joita voidaan hyödyntää nyt, kun meidän opiskelijat verkostoituu ristiin. Mutta onhan niissä tietysti ne aivan eri omat ydinosaamisensa. Yhteisöpedagogiikassa tämä pedagoginen kohtaaminen ja yhteisöjen rakentaminen, ja kulttuurituotannossa kulttuuriosaaminen ja ehkä vahvemmin talous ja yrittäjyys, että sitä kulttuuria on olemassa edes, että on talous kunnossa. Eli yhteneväisyyksiä löytyy, mutta on myös nämä selkeät erot.

Pia: Se on tietysti myös oivallista, että pysyy sitä omaleimaisuutta myös mukana. Arto tuossa aikaisemmin viittasi siihen, että ylempien tutkintojen tunnettavuus ei välttämättä ole aina kovin hyvä. Mitäs me voitaisiin tälle asialle tehdä?

Arto: Siihen ei meillä ole välttämättä mitään taikatemppua. Totta kai meidän viestintä tekee parhaansa, mutta loppujen lopuksi se muutos tulee siitä, että YAMK-tutkintojen on ennustettu kasvavan. Jos tarkastellaan vuoteen 2030 verrattuna tämänhetkisestä tilanteesta, puhutaan moninkertaisesta tutkintojen määrästä. Ja tutkinnot ovat jo ihan viime vuosina moninkertaistuneet. Eli YAMK-tutkintoja tulee huomattavasti enemmän tuonne kentälle kuin mitä aikaisemmin on ollut. Tämä tekee myös YAMK-tutkinnasta pikkuhiljaa vuosi vuodelta yhä tunnetumman, ja se koituu meidän opiskelijoiden eduksi.

Sitten toinen asia on tämä tutkintojen arvostus. Äsken kerroin, että opiskelijat on tyytyväisiä tutkintoonsa, ovat saaneet sinne ammattialalle paljon virtaa, parempia työtehtäviä ja niin edelleen. Se kertoo siitä, että sitä tutkintoa arvostetaan siellä ammattialalla, mutta arvostetaanko sitä yhtä paljon kuin maisteritutkintoa. Tästä on tehty myös väitöstutkimuksia, joissa ollaan verrattu ja YAMK-tutkinnon ja maisteritutkinnon arvostusta työelämässä. Se taas on päätynyt siihen, että maisterintutkinto on edelleen arvostetumpi kuin YAMK-tutkinto valitettavasti. Siihen on monia syitä. Yksi syy voi olla se, että ihmisethän arvostaa sellaisia tutkintoja kuin heillä itsellään on ja työnantajilla on se maisteritutkinto ja he arvostaa sitä osaamista. Se YAMK-tutkinnon osaaminen ehkä ei ole niin tunnettua. Mutta meillä on olettamus, että mitä enemmän YAMK-tutkintoja tulee, sen lähempänä sen arvostus on sitä maisteritutkintoa.

Sitten on vielä tämä kielellinen asia. Meiltä valmistuneethan suorittaa maisteritasoisen tutkinnon, mutta hänellä ei tarkkaan ottaen ole oikeutta puhua, että hän on maisteri. Tämä on kyllä ikävä tilanne, koska lähes kaikissa muissa Euroopan maissa YAMK-tutkinnon suorittanut on maisteri piste. Paitsi ei suomessa. Nämä on tällaisia vääntöjä, joita käy käydään sitten ei ammattikorkeakoulun tasolla, vaan siellä ministeriöiden tasolla. Toivottavasti siihenkin tulee tolkku pian.

Pia: Anniina, oletko sinä törmännyt siihen omalla kokemuksellasi, että ei ole tunnistettu, että mikä tutkintosi on?

Anniina: Ehkä sellaisia kysymyksiä on tullut, että mitä yhteisöpedagogi tekee, johon mä olen sitten vastannut, että se riippuu kovin siitä, mikä se oma osaaminen on ja minkälaiseen tekemiseen sen osaamisen kiinnittää vielä työyhteisössä. Kun erilaisista taustoista tullaan näihin opintoihin, siinä on aika laajat mahdollisuudet, missä sitä voi toteuttaa sitä osaamista.

Pia: Ihan totta ja hyvä huomio tietysti. Se tietysti luo vähän toiveikkuuttakin, jos ei kaiken aikaa tarvitse myöskään perustella sitä, että hetkinen mistäs tässä puhutaan tällä hetkellä. Puhutaan sitten siitä, että kun ollaan näiden osaamisten ja osaamistarpeiden äärellä, minkälaisia kehittämisen paikkoja te näette tässä koulutuskentällä koulutuskysymyksissä. Jäikö Anniina jotain sellaista oppia saamatta, jota olisit halunnut vielä lisää?

Anniina: Tässä nyt hyvä mietiskellä aina, että ainahan sitä on jotain, mitä voisi vielä lisää oppia, mutta mä luulen saaneeni tästä nyt sen, mitä mä lähdin hakemaan. Nyt jälkikäteen jos miettii, niin ehkä... Mitenkäs sen sanottaisi, semmoinen poikkiosaaminen [naurahtaa]. Minä tämmöisenä luovien alojen taustalla tulleena huomaan nyt työelämässä, että nimenomaan tunnistin sen opiskelun aikana, mitä niitä omia kehittämisalueita on. Niihin olisi voinut ehkä vielä. Kuten talousosaaminen, josta Oona jo mainitsikin siinä kulttuurituotannossa. Semmoinen ehkä nyt näin huomiona tähän.

Pia: No niin, me kuunnellaan tässä samalla tarkalla korvalla, kun pohditaan, mitä seuraavissa vaiheissa opetussuunnitelmassa kaikille ylemmän tutkinnon opiskelijoille on hyvä ja mielekästä tarjota. Mitä sä Arto ajattelet, mitä kehitettävää Humakin ylemmissä tutkinnoissa seuraavaksi olisi?

Arto: Kyllä meillä kehitettävää on. Ylemmät ammattikorkeakoulut on kuitenkin alun perin kehitetty työelämälähtöiseksi vaihtoehdoksi maisteritutkinnolle. Nyt tietenkin voidaan kysyä, että onko meidän ylempi tutkinto riittävän työelämälähtöinen. Opiskelijat on ammattilaisia työelämässä, ja se tuo siihen tietyntyyppisen työelämälähtöisyyden kaikkein tekemiseen, mutta tarjotaanko me riittävästi mahdollisuuksia oppia työelämässä, on toinen asia. Tuodaanko me työelämästä riittävästi oppeja myös YAMK-koulutukseen vai onko meidän koulutus hiukan liian teoreettista. Se on kysymys, jota meidän ehkä tulee pohtia.

Toinen asia on sitten se, että meillä on aika vähän mahdollisuuksia tarjota kansainvälistä kokemusta meidän YAMK-opiskelijoille. Se tutkinto on niin lyhyt ja niin tiivis, että se ei mahdollista oikein vaihto-opiskelijaksi siirtymistä. Se on mahdollista, mutta onko se käytännössä mahdollista. Sitten meiltä puuttuu myös kansainväliset tähtiluennoitsijat. Olisihan se komeeta, että kovia nimiä maailmalta saataisiin myös Humakiin tulemaan varsinkin näihin meidän verkko-opetuskursseihin, koska silloin ei tarvitse matkustaa.

Sitten se kysymys, että jotkut aina meistä haluaa jatkaa tohtoriopintoihin ja tämä reitti on ahdas. Se ei ole ahdas meidän takia, vaan se on ahdas sen takia, että yliopistot pitää kiinni siitä omasta reitistään aika mustasukkaisesti. Eli YAMK-opinnoista on mahdollisuus edetä tohtoriopintoihin, mutta se portti on todella ahdas. On ihan vain muutamia, jotka ovat valmistuneet YAMK-pohjalta tohtoriksi. Paljon on keskusteltu myös siitä, että pitäisikö olla erillinen AMK-tohtoritutkinto, jolloin työelämään erittäin vahvasti spesialisoitunut henkilö voisi suorittaa työelämälähtöisen tohtorintutkinnon tai vähintäänkin niin, että pyrittäisiin vaikuttamaan siihen, että YAMK-reitti yliopistojen tohtorikoulutukseen ei olisi niin ahdas. Ehkä nämä kolme asiaa nyt päällimmäisenä tulee mieleen kehittämistarpeista.

Pia: Miltä Oona nämä Arton mainitsemat kysymykset sinusta kuulostaa ja tietysti myös Anniinan yhtä lailla esille nostamat teemat?

Oona: Erittäin tärkeitä teemoja. Olen ollut tässä seuraamassa koko ajan tätä, kun ammattikorkeakoulut on tullut yliopistojen rinnalle. Olin ensimmäisen vuoden opiskelijoita suunnilleen Turun ammattikorkeakoulussa, kun se aloitti, että ensin tietysti opiskelijanäkökulmasta lähdettiin tutkimaan, mitä tämä ammattikorkeakoulu tarkoittaa ja näin ja sen vertautuminen yliopistoon. Itse olen käynyt ammattikorkeakoulun ja lähtenyt sieltä yliopiston maisteriohjelmaan. Jotenkin tämä selkeä ero siihen työelämälähtöisyyteen juuri täällä meillä ja se, että se ei ole sen huonompi tai se ei ole mikään puoliyliopisto, vaan se on ihan omanlaisensa tapa oppia ja olla ja kehittää.

Pia: Paljon on liikkunut maailma ja vettä virrannut lähivesistöissä siitä, kun on aloiteltu tätä ammattikorkeakoulujen taivalta. Meillä on siis isoja kysymyksiä tässä näpeissä aika pian. Seuraavissa vaiheissahan ollaan nyt päivittämässä meidän ylempien tutkintojen opetussuunnitelmaa. Tuossa Arto viittasikin aikaisemmin tuohon nimikekysymykseen. Osassa ammattikorkeakouluista puhutaan varsin johdonmukaisesti Master Schoolista, Master-koulutuksesta ja tavallaan sitä kautta tavoitellaan myös selkeämpää ulostuloa. Osa meidän YAMK-opiskelijoistakin pohtii sitä, millä nimikkeellä he ulos tulevat ja kuinka sitä omaa osaamistansa tekisi myös näkyväksi. Isojen kysymysten äärellä ollaan, ja maailma ei ihan tällä istumalla vielä valmiiksi tule. Tuleeko mieleen jotain tähtihetkeä tai erityisen mieleenpainuvaa kysymystä ylempien tutkintojen opiskeluun, oppimiseen, opettamiseen tai ohjaukseen liittyen? Anniina, mitäs sinä sanoisit?

Anniina: Nyt pistit pahan [naurua]. Nyt lyö ihan tyhjää. Oli semmoinen kysymys [naurua]. Saanko miettiä hetken?

Pia: Saat ehdottomasti. Se mietintä suodaan. Mä tiedän, että mä tein tässä nyt vähän epäreilun tempun kavereille. Mitäs Oona sinä ajattelet?

Oona: Mulla on ollut nyt kyllä monta ihanaa hetkeä, kun olen saanut ohjata näitä opinnäytetöitä. Se on just sellaista työskentelyä, mistä nautin. Ihminen on motivoitunut tekemään sitä omaa opinnäytetyötään. Hän on asiantuntija siinä asiassaan. Mä en useinkaan tunne sitä itse teemaa niin hyvin kuin tämä itse opparin tekijä, mutta saan olla siinä tukemassa ja ideoimassa ja auttamassa ja katsomassa, että se prosessi etenee. Se on hienoa nähdä sitten, kun ne valmistuu ne opinnäytetyöt ja opiskelijat valmistuu ja tietää, että on pikkuisen ehkä auttanut siinä itsekin.

Pia: Kyllä, siitä jää ehdottomasti itselle myös paljon käteen. Jaan kyllä tämän ajatuksen ja tunteen. Entäs Arto, tuleeko mieleen tähtihetkiä?

Arto: Mullakin ne tähtihetket liittyy jollakin tavalla opinnäytetöihin. Sellaisissa tilanteessa, joissa ohjaamani opinnäytetyöntekijä on saanut opinnäytetyöpalkinnon ja valmistumisen jälkeen lähettää mulle viestiä, että hei tämä opinnäytetyö johti sellaiseen ja sellaiseen ja nyt olen kansainvälisessä konferenssissa esittelemässä tuloksia, jotka nojautuu tähän opinnäytetyöhön ja olen saanut kehitettyä edelleen sitä opinnäytetyössä kehittämääni asiaa omalla työpaikallani. Pakkohan on myöntää, että totta kai ne tuntuu hyvälle. Saanko Pia nostaa tähän vielä yhden yleisemmän tekijän, mikä myös tuntuu hyvältä?

Pia: Ehdottomasti, ehdottomasti.

Arto: YAMK-tutkinnosta valmistuneet meidän opiskelijat nehän työllistyy. Jotenkin se työllistyminen tuntuu niin keskeiselle ja tärkeälle. työttömyysprosenttihan YAMK-tutkinnon suorittaneilla on kahden prosentin luokkaa. Eli siis käytännössä se on täystyöllisyys. Se luku ei voi olla enää korkeampi. Siten kun on semmoinen vanha vitsi, että mitä insinööri sanoo humanistille kolme vuotta valmistumisen jälkeen. Se on, että Big Mac ja kiitos. Tämä ei pidä paikkaansa. Ne ei valmistu Mäkkärin kassalle, vaan ne valmistuu nimenomaan johtotehtäviin, asiantuntijatehtäviin, erityisasiantuntijatehtäviin. Ne työllistyy erinomaisen hyvin ja työllistyvät vielä kaiken lisäksi koulutustaan vastaaviin tehtäviin. Se laittaa ajattelemaan, että me tehdään kuitenkin oikeita asioita pohjimmiltaan, vaikka meidän tutkintoa ei arvostettaisi yhtä paljon kuin maisterintutkintoa työelämässä.

Pia: Tässä oli paljon ajattelemisen aihetta. Haluaisitko Anniina ottaa puheenvuoron?

Anniina: Joo. Tämän pohjalta on vähän helpompaa itsekin tässä kiinnittää tämä kysymys johonkin. Opiskelujen aikana on paljon tähtihetkiä ja paljon ei-tähtihetkiä [naurahtaa]. Sen tähtihetken lisäksi, että on saanut painettua lähetä-nappia opinnäytetyön loppumetreillä, tietenkin ne tähtihetket tulee siellä opintojen jälkeen, mitä itselläkin on seurannut hyviä asioita sieltä. Niihin ehkä tässä nyt tämän kysymyksen kiinnitän.

Pia: Ehdottomasti. Sinänsähän nyt on ajatuskin, että ollaan kiinni kehittävässä, liikkuvassa, elävässä elämässä ja maailmassa ja on positiivista sykettä jatkaa myös oppimisen ja osaamisen kehittämistä jatkossakin. Itse voisin melkein ottaa tähtihetkenä juurikin sen, että lukuvuoden aloituksen, kun ihmiset ovat uuden äärellä. Se sellainen pirskahteleva into. Kysytään, mitäs tästä tulee. Kyllä se on yksi hetki, joka ottaa myöskin aika tavalla itsensä imuun. Ja ehdottomasti se oman osaamisen kehittämisen mahdollisuus siinä erilaisten opinnäytetöiden äärellä. Sehän on yhteinen taival, ja siinä jää paljon käteen. Hyvät ystävät, minä kiitän teitä Anniina, Oona ja Arto oivallisesta keskustelusta. Tästä jäi paljon ajattelemisen aihetta. Jatketaan näitä pohdintoja seuraavissa vaiheissa. Kiitoksia.

Anniina: Kiitos.

Oona: Kiitos

Arto: Kiitos.

[musiikkia]

Spiikkaaja 2: Laumapodi näköalapaikalla tulevaisuuteen.

[musiikkia]

Spiikkaaja: Tämän ohjelman tuotti Suomen Podcastmedia. Jos pidit tästä ohjelmasta, muista seurata Spotifyssa tai arvostele ohjelma Apple Podcastissa, niin muutkin löytävät ohjelman pariin.